Си Ен Тауър

Си Ен Тауър (на английски: CN Tower, Canada's National Tower) е сграда с височина 553,33 м и се намира в Торонто, Канада. Открита е на 26 юни 1976 г. До 2007 г. това е най-високата сграда в света. Сградата е построена, за да изпълнява ролята на телевизионна кула. Освен това сградата разполага с общодостъпни тераси за изглед, въртящ се ресторант и развлекателен комплекс. Построена е в центъра на Торонто, до първия в света изцяло покрит стадион Роджърс център. Си Ен Тауър е най-добре видимият символ и атракция на Торонто – вижда се от всяка точка на града и далеч извън него. Сградата е начело на рекордите за такива обекти на Гинес. В слънчево време от сградата може да се наблюдава водопадът Ниагара и територии на САЩ зад езерото Онтарио. Конструкция Обектът е проектиран и построен изцяло от канадски фирми, а изследванията са направени в Университета на Торонто. Авторите на проекта не са имали за цел да „бият“ рекорди, но изграждането на такъв висок обект се е наложило поради наличието на много небостъргачи в града и необходимостта от подобряване на радио- и телевизионния сигнал за голяма територия, в условията на липса или недостатъчно популярни други излъчвания на сигнала – сателитни и кабелни оператори. Вече в процеса на строителството проектантите са „добавили“ няколко метра, за да направят кулата по-висока от телевизионната кула в Останкино (Москва). Теренните и сеизмичните условия са позволили строителството да се извърши без твърде дълбоки основи – едва малко над 15 м. Кулата е „стъпила“ на практика върху 3 бетонови „крака“, което е изисквало непрекъснато 24-часово изливане на бетона. Поради суровите зимни условия в Канада използваният през зимните месеци бетон е бил подгряван. Използвани са общо 40,5 хил куб. м бетон. Тежината на целия обект се изчислява на 130 000 тона, а цената му на 63 млн. долара (по актуалните цени 300 млн.). 102-метровата мачта на върха е монтирана на части, като е използван хеликоптер – Сикорски Скайкрейн (наречен Олга). Кулата е конструирана да бъде силно устойчива на вятър. При скорост 190 км/ч отместването на нивото на ресторанта е около 30 см. Остъкляването на обекта е с двойни противокуршумни стъкла с дебелина между 6,4 и 9,5 мм. Функции Си Ен Тауър се посещава годишно от над 2 млн. туристи. За целите на туризма преди няколко години в подножието на кулата са разработени кафенета, магазини и др. обекти. Най-голямата атракция, обаче, си остава качването в най-високо разположените помещения. Използват се 6 високоскоростни асансьора (скорост 6 м/сек), с които качването на 346 м става за почти една минута. Край асансьорите преминава най-дългата стълба в света (2579 стъпала), която не е достъпна за туристи. Веднъж годишно по 1769 стъпала се провежда спортно качване, наречено Юнайтед Уей, като рекордът е 7 мин. и 52 сек. На 447 м е разположена залата за изгледи, от която при ясно време се вижда на далечина от 160 км. Ресторантът се намира на височина 351 м и извършва един оборот (360°) за 72 мин. Под него, на 346 м височина се намира кафене за 500 посетители. Под кафенето се намира зала със стъклен под (23,8 кв. м). Външни препратки Официален сайт на Си Ен Тауър Сателитна снимка от Google Google Earth 3D-модел на Си Ен Тауър Архив на оригинала от 2007-09-30 в Wayback Machine. 25-те най-високи сгради в Торонто Youtube видеооткъс на Си Ен Тауър Google Sketchup 3D-модел на Си Ен Тауър Местоположение на Си Ен Тауър заедно със снимки, видеооткъси и други уебстраници свързани с мястото